b'\n_START_ARTICLE_\nTarptautinis privatin\xc4\x97s teis\xc4\x97s unifikavimo institutas\n_START_PARAGRAPH_\nTarptautinis privatin\xc4\x97s teis\xc4\x97s unifikavimo institutas (angl. International Institute for the Unification of Private Law, UNIDROIT) \xe2\x80\x93 tarptautin\xc4\x97 organizacija, siekiant privatin\xc4\x97s teis\xc4\x97s unifikavimo tarptautiniu mastu. Tarptautinio privatin\xc4\x97s teis\xc4\x97s unifikavimo instituto b\xc5\xabstin\xc4\x97 yra Romoje.\n_START_SECTION_\nStatusas\n_START_PARAGRAPH_\nUNIDROIT \xc4\xafk\xc5\xabr\xc4\x97 valstyb\xc4\x97s, Institutas laikomas tarptautin\xc4\x97s teis\xc4\x97s subjektu. Instituto status\xc4\x85, veikl\xc4\x85 reguliuoja UNIDROIT Statutas._NEWLINE_Tarptautinis privatin\xc4\x97s teis\xc4\x97s unifikavimo institutas yra dalyvaujan\xc4\x8dioms vyriausyb\xc4\x97ms atskaitinga tarptautin\xc4\x97 organizacija. Dalyvaujan\xc4\x8dios vyriausyb\xc4\x97s yra vyriausyb\xc4\x97s, prisijungusios prie UNIDROIT Statuto pagal Statuto 20 straipsn\xc4\xaf. Institutas kiekvienos dalyvaujan\xc4\x8dios vyriausyb\xc4\x97s teritorijoje turi teisin\xc4\xaf subjekti\xc5\xa1kum\xc4\x85, reikaling\xc4\x85 savo veiklai vykdyti ir savo tikslams siekti. Privilegijos ir imunitetai, kuriais naudojasi Institutas, jo atstovai ir tarnautojai, yra apibr\xc4\x97\xc5\xbeiami su dalyvaujan\xc4\x8diomis vyriausyb\xc4\x97mis sudaromuose susitarimuose._NEWLINE_Institut\xc4\x85 sudaro: Generalin\xc4\x97 asambl\xc4\x97ja, Prezidentas, Valdan\xc4\x8dioji taryba, Nuolatinis komitetas, Administracinis teismas ir Sekretoriatas.\n_START_SECTION_\nTikslai\n_START_PARAGRAPH_\nTarptautinio privatin\xc4\x97s teis\xc4\x97s unifikavimo instituto tikslas \xe2\x80\x93 i\xc5\xa1nagrin\xc4\x97ti valstybi\xc5\xb3 arba valstybi\xc5\xb3 grupi\xc5\xb3 privatin\xc4\x97s teis\xc4\x97s derinimo bei koordinavimo b\xc5\xabdus ir laipsni\xc5\xa1kai pasirengti tam, kad \xc4\xafvairios valstyb\xc4\x97s priimt\xc5\xb3 vienodus privatin\xc4\x97s teis\xc4\x97s aktus.\n_START_SECTION_\nVeikla\n_START_PARAGRAPH_\nUNIDROIT rengia tarptautines konvencijas, pavyzdinius \xc4\xafstatymus, siekiant modenizuoti bei harmonizuoti civilin\xc4\x97s teis\xc4\x97s aktus, ypa\xc4\x8d tarpt. komercin\xc4\x97s teis\xc4\x97s nuostatas._NEWLINE_Institutas rengia \xc4\xafstatym\xc5\xb3 ir konvencij\xc5\xb3, skirt\xc5\xb3 vienodai vidaus teisei nustatyti, projektus, susitarim\xc5\xb3, kuriais siekiama supaprastinti tarptautinius privatin\xc4\x97s teis\xc4\x97s santykius, projektus. Jis atlieka lyginamosios privatin\xc4\x97s teis\xc4\x97s tyrimus, domisi, koki\xc5\xb3 iniciatyv\xc5\xb3 \xc5\xa1iose srityse \xc4\x97m\xc4\x97si kitos institucijos, su kuriomis Tarptautinis privatin\xc4\x97s teis\xc4\x97s unifikavimo institutas prireikus gali palaikyti ry\xc5\xa1ius; rengia konferencijas ir spausdina darbus, kuriuos, jo manymu, reikia pla\xc4\x8diau paskleisti.'